Darwin Núñez

Darwin Gabriel Núñez Ribeiro (s. 24. kesäkuuta 1999 Artigas) on uruguaylainen jalkapalloilija, pelipaikaltaan hyökkääjä. Hän edustaa Saudi-Arabian Valioliigassa pelaavaa Al-Hilalia. Hän on pituudeltaan 187-senttimetrinen. Hän on aiemmin edustanut Euroopassa espanjalaista Almeríaa, portugalilaista Benficaa sekä englantilaista Liverpoolia. Hän on pelannut Uruguayn maajoukkueessa vuodesta 2019.

 Seurajoukkueura 
Núñez pelasi Peñarolin junioreissa vuodesta 2013 ja pääsi pelaamaan edustusjoukkueessa ensimmäisen kerran vuonna 2017. Hän siirtyi espanjalaisseura Almeríaan elokuussa 2019. Hän teki kaudella 2019–2020 Segunda Divisiónin 30 ottelussaan 16 maalia, millä hän oli sarjan maalintekijätilaston jaetulla neljännellä sijalla. Hän siirtyi syyskuussa 2020 Portugalin Primeira Ligassa pelaavaan Benficaan. Ensimmäisellä Portugalin-kaudellaan hän teki 29 liigaottelussaan kuusi maalia. Hän pelasi Eurooppa-liigassa seitsemän ottelua ja teki niissä viisi maalia, joista kolme avauskierroksen vierasottelussa Lech Poznańia vastaan. Kaudella 2021–2022 Núñez teki Portugalin liigan 28 ottelussaan 26 maalia ja oli liigan paras maalintekijä. Hän teki kolmessa ottelussa hattutempun. Mestarien liigassa hän pelasi kymmenen ottelua ja teki niissä kuusi maalia, joista yhden sekä koti- että vierasottelussa puolivälierissä Liverpoolia vastaan.

Núñez siirtyi kesällä 2022 Englannin Valioliigassa pelaavaan Liverpooliin. Kauden 2022–2023 avanneessa FA Community Shield -ottelussa hän teki Liverpoolin kolmannen maalin joukkueen voittaessa Manchester Cityn maalein 3–1. Núñez pelasi debyyttikaudellaan Valioliigassa 29 ottelua ja teki niissä yhdeksän maalia. Hänet ajettiin ulos kentältä toisen liigakierroksen ottelussa Crystal Palacea vastaan, kun hän puski päällään Crystal Palacen Joachim Andersenia, ja hän sai teostaan kolmen ottelun pelikiellon. Núñez pelasi Mestarien liigassa kahdeksan ottelua ja teki maalin peräkkäisissä alkulohkon otteluissa vieraskentällä Rangersia ja Ajaxia sekä kotikentällä Napolia sekä neljännesvälierässä kotona Real Madrida vastaan. Kaudella 2023–2024 hän pelasi Valioliigassa 36 ottelua, joista avauskokoonpanossa 22. Hän teki 11 maalia, joista kaksi elokuussa Newcastlea ja tammikuussa Bournemouthia vastaan. Lisäksi hän antoi kahdeksan maalisyöttöä. Eurooppa-liigan kymmenessä ottelussa hän teki viisi maalia, joista yhteensä kolme neljännesvälieräparissa Sparta Prahaa vastaan. Liverpoolin voittamassa Englannin liigacupissa hän teki viidessä ottelussa yhden maalin, mutta oli loppuottelusta lihasvamman vuoksi sivussa. Liverpoolin mestaruuskaudella 2024–2025 hän pelasi 30 valioliigaottelua, tosin vain kahdeksan ottelua avauskokoonpanossa. Hän teki viisi maalia, joista kaksi tammikuussa Brentfordia vastaan, ja antoi kolme maalisyöttöä. Mestarien liigan yhdeksässä ottelussa hän teki yhden maalin.

Elokuussa 2025 Núñez siirtyi Liverpoolista saudiarabialaiseen Al-Hilaliin 53 miljoonan euron siirtosummalla. Hän allekirjoitti Al-Hilalin kanssa kolmivuotisen sopimuksen.

 Maajoukkueura 
Núñez pelasi Uruguayn alle 20-vuotiaiden maajoukkueessa. Ikäluokan MM-kilpailuissa 2019 hän pelasi joukkueensa kaikki neljä ottelua ja teki niissä kaksi maalia. Hän pelasi Uruguayn A-maajoukkueessa ensimmäisen kerran lokakuussa 2019 ystävyysottelussa Perua vastaan ja teki 1–1-tasoitusmaalin viisi minuuttia sen jälkeen, kun hän oli tullut vaihdosta kentälle. Hän teki maalin myös marraskuussa 2020 MM-karsintaottelussa Kolumbiaa vastaan ja syyskuussa 2022 ystävyysottelussa Kanadaa vastaan. Loka-marraskuussa 2023 hän teki neljässä peräkkäisessä MM-karsintaottelussa yhteensä viisi maalia: yhden maalin Kolumbiaa, Brasiliaa ja Argentiinaaa sekä kaksi maalia Boliviaa vastaan. Kesäkuussa 2024 hän viimeisteli hattutempun maaottelussa Meksikoa vastaan. Copa Américassa 2024 hän teki maalin alkulohkon otteluissa Panamaa ja Boliviaa vastaan. Hän pelasi pronssia saavuttaneen Uruguayn kaikki kuusi ottelua. Núñez on pelannut elokuun 10. päivään 2025 mennessä 35 A-maaottelua. MM-kilpailuissa 2022 hän pelasi avauskokoonpanossa joukkueensa kaikki kolme ottelua.

 Lähteet 

Luokka:Uruguaylaiset jalkapalloilijat
Luokka:Vuonna 1999 syntyneet
Luokka:Elävät henkilöt